Øll menniskju hava tvey eintøk av arvamassanum (kallað genomið). Tá barnið verður gitið í móðurlívi, fær tað eitt genomeintak frá mammuni og eitt frá pápanum. Ì arvamassanum eru umleið 20-22.000 ílegur, sum avgera alt, sum fer fram í kyknuni, og harvið eisini alt, sum fer fram í kroppinum. Í hvørjari kyknu í kroppinum eru sostatt tvey eintøk av hvørjari ílegu. Arvaligar sjúkur kunnu vera ráðandi og víkjandi. Er sjúkan av ráðandi slagnum, krevst bert at annað af foreldrunum gevur ílegu-úrbregði víðari til barnið. Vit á Amplexa Genetics bjóða fram kanningar fyri víkjandi ílegubroytingar. Fyri víkjandi ílegur sæst sjúka ella sjúkutekin ikki, uttan so at bæði eintøkini av íleguni eru broytt–bæði tað frá mammuni og tað frá pápanum. (Støðan hjá barninum ytst til høgru í tekningini niðanfyri) Sum tað sæst á myndini, so eru sannlíkindini hjá einum pari, har bæði foreldrini eru berarar, at 1/4 (25%) av børnunum verða” ikki berarar”; 2/4 (50%) verða berarar; og 1/4 (25%) verða dupult berarar og sostatt sjúk. Av tíð at títtleikin av hvørjum av hesum sjúkunum er rættuliga høgur í Føroyum, so er tað ógvuliga sannlíkt, at onkur er berari av sjúkuvariantum í meira enn einari ílegu. Tað er tí umráðandi at leita sær læknaliga vegleiðing, um eitt positivt kanningarúrslit fyriliggur.